### NN 75/2017 (31.7.2017.), Odluka o gradskim porezima Grada Visa

Grad Vis

1872

Na temelju članka 20. i članka 42. stavka 1. Zakona o lokalnim porezima (»Narodne novine«, br. 115/16), te članaka 34. i 101. Statuta Grada Visa (»Službeni glasnik Grada Visa«, br. 1/13 i 2/13), Gradsko vijeće Grada Visa na svojoj 1. sjednici održanoj 17. srpnja 2017. god., donosi

ODLUKU

O GRADSKIM POREZIMA GRADA VISA

I. OPĆE ODREDBE

Članak 1.

Ovom Odlukom utvrđuju se vrste lokalnih poreza koji se uvode za područje Grada Visa, visina stope prireza porezu na dohodak, visina stope poreza na potrošnju, visina poreza na kuće za odmor izražena u kn/m², te način obračuna i plaćanja poreza u skladu sa Zakonom o lokalnim porezima.

Članak 2.

Gradski porezi na području Grada Visa su:

1. prirez porezu na dohodak

2. porez na potrošnju

3. porez na kuće za odmor

4. porez na nekretnine.

II. PRIREZ POREZU NA DOHODAK

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Grada Visa.

Članak 4.

Osnovicu za obračun prireza porezu na dohodak čini ukupan iznos obračunatog poreza na dohodak.

Članak 5.

Prirez porezu na dohodak plaća se po stopi od 3%.

Članak 6.

Poslove u vezi s utvrđivanjem i naplatom prireza porezu na dohodak obavlja Ministarstvo financija – Porezna uprava.

III. POREZ NA POTROŠNJU

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Grada Visa.

Članak 9.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 10.

Porez na potrošnju plaća se po stopi od 3%.

Članak 11.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz prethodnog stavka porezni obveznik iskazuje na Obrascu PP-MI-PO, koji je propisan Zakonom o lokalnim porezima i njegov je sastavni dio.

Obrazac iz prethodnog stavka predaje se do 20. dana u mjesecu za prethodni mjesec Jedinstvenom upravnom odjelu Grada Visa, Odsjeku za proračun i računovodstveno-financijske poslove, pojedinačno za svaki poslovni prostor.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

IV. POREZ NA KUĆE ZA ODMOR

Članak 12.

Porez na kuće za odmor plaćaju sve pravne i fizičke osobe koje su vlasnici kuća za odmor na području Grada Visa.

Članak 13.

Kućom za odmor smatra se svaka zgrada ili dio zgrade ili stan koji se koristi povremeno ili sezonski.

Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

Članak 14.

Porez na kuće za odmor plaća se 15,00 kn/m² korisne površine godišnje u korist proračuna Grada Visa.

Članak 15.

Ovisno o stanju infrastrukture na području na kojem se nalazi kuća za odmor utvrđuje se djelomično oslobađanje od plaćanja ovog poreza i to zbog:

– toga što kuća za odmor nema mogućnost priključenja na javni sustav napajanja električnom energijom, porez se umanjuje za 10%;

– toga što kuća za odmor nema mogućnost priključenja na javni sustav opskrbe pitkom vodom, porez se umanjuje za 10%.

Ukupno djelomično oslobađanje može iznositi najviše 20%.

Članak 16.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

Članak 17.

Rješenje o razrezu poreza na kuće za odmor donosi nadležno tijelo za utvrđivanje poreza – Jedinstveni upravni odjel Grada Visa, Odsjek za proračun i računovodstveno-financijske poslove.

Članak 18.

Obveznici poreza na kuće za odmor moraju Jedinstvenom upravnom odjelu Grada Visa, Odsjeku za proračun i računovodstveno-financijske poslove dostaviti podatke o kućama za odmor, i to korisnu površinu kuće za odmor ako nadležno tijelo za utvrđivanje poreza ne raspolaže tim podacima.

Podatke iz stavka 1. ovog članka porezni obveznici dužni su dostaviti do 31. ožujka godine za koju se utvrđuje porez na kuće za odmor.

Članak 19.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

V. POREZ NA NEKRETNINE

Članak 20.

Sva pitanja utvrđivanja i naplate poreza na nekretnine utvrdit će se posebnom odlukom Gradskog vijeća Grada Visa sukladno Zakonu o lokalnim porezima.

VI. PROVEDBENE ODREDBE

Članak 21.

Nadležno porezno tijelo za utvrđivanje i naplatu lokalnih poreza propisanih člankom 2. stavkom 1. točkama 2. i 3. je Jedinstveni upravni odjel Grada Visa, Odsjek za proračun i računovodstveno-
 -financijske poslove.

Pravne i fizičke osobe dužne su na zahtjev Jedinstvenog upravnog odjela Grada Visa, Odsjeka za proračun i računovodstveno-financijske poslove dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

Članak 22.

U slučaju da porezni obveznik dospjeli porez ne plati u propisanom roku, porez se naplaćuje sukladno odredbama Općeg poreznog zakona.

Članak 23.

Kaznene i prekršajne odredbe, te odredbe o zastari, obnovi postupka i žalbenom postupku propisane Općim poreznim zakonom i Zakonom o lokalnim porezima jednako se primjenjuju i na poreze propisane ovom Odlukom.

VII. PRIJELAZNE I ZAVRŠNE ODREDBE

Članak 24.

Stupanjem na snagu ove Odluke prestaje važiti Odluka o gradskim porezima Grada Visa (»Službeni glasnik Grada Visa«, br. 4/11 i 4/13).

Svi postupci utvrđivanja i naplate gradskih poreza Grada Visa započeti prema odredbama Odluke iz prethodnog stavka dovršit će se po odredbama navedene Odluke.

Članak 25.

Odredbe članka 12. do 19. ove Odluke koje se odnose na porez na kuće za odmor, a u skladu s člankom 68. Zakona o lokalnim porezima prestaju važiti 1. siječnja 2018. god.

Članak 26.

Na sva pitanja koja nisu uređena ovom Odlukom primjenjuju se odredbe Zakona o lokalnim porezima.

Članak 27.

Ova Odluka stupa na snagu osmog dana od dana objave u »Službenom glasniku Grada Visa.«

Ista Odluka objavit će se i u »Narodnim novinama«.

Klasa: 410-01/17-10/04

Urbroj: 2190/01-01-17-01

Vis, 17. srpnja 2017.

Predsjednik
 Gradskog vijeća Grada Visa
 Marinko Zubčić, v. r.